b'\n_START_ARTICLE_\nJosef Raha\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1ka leta je pre\xc5\xbeivel v Dubrovniku, kjer je pri\xc4\x8del z glasbenim \xc5\xa1tudijem pri svojem o\xc4\x8detu V. Rahi, ki je bil kapelnik in profesor v \xc5\xa1kofijskem seminarju. Med prvo svetovno vojno je po o\xc4\x8detovem odhodu v vojsko, komaj 12 let star, prevzel mesto organista v dubrovni\xc5\xa1ki stolni cerkvi. Po vojni je brez vednosti star\xc5\xa1ev zbe\xc5\xbeal v Zagreb, da bi se vpisal na konservatorij, ker pa ni imel denarja, je v \xc4\x8dasu \xc5\xa1tudija na zagreb\xc5\xa1ki glasbeni \xc5\xa1oli igral po kinematografih. V Zagrebu je obiskoval kompozicijski razred rektorja Frana Lhotke, dirigiranje pa je kon\xc4\x8dal na dunajskem konservatoriju pri dr. K. Rogerju; dirigentsko \xc5\xa1olo je kon\xc4\x8dal leta 1926. Kot dirigent je za\xc4\x8del svojo pot v zagreb\xc5\xa1ki operi, kjer je bil nastavljen za korepetitorja. Do leta 1931 je bil dirigent v beograjski Operi, med 1931 in 1934 pa je bil direktor skopske Opere. V Ljubljani je kot korepetitor in dirigent deloval med 1935 in 1937. Dirigiral je predvsem operete, med njimi tudi svojo Pesem ljubezni na besedilo Maksa Simon\xc4\x8di\xc4\x8da. Iz tega dela je bil zelo priljubljen solisti\xc4\x8dni ples Karioka, v katerem sta blestela Peter Golovin in Gizela Bravni\xc4\x8dar._NEWLINE_Ustvaril je \xc5\xa1e glasbeno dramo v treh dejanjih Zulejka, robinja bosanska, opereto v treh dejanjih Veranica Nj. Visosti, opereto Grof od Montepapira, opereto Baronesa Ninon, opereto Broadway, suito Pokljuka ter Balkanske plese.'